P6_TA(2006)0449

Rak dojk

Resolucija Evropskega parlamenta o raku dojk v razširjeni Evropski uniji

Evropski parlament,

- ob upoštevanju člena 152 Pogodbe ES,

- ob upoštevanju člena 35 Listina o temeljnih pravicah Evropske unije [1],

- ob upoštevanju svoje resolucije z dne 5. junija 2003 o raku dojk v Evropski uniji [2],

- ob upoštevanju svoje resolucije z dne 13. februarja 2003 glede sporočila Komisije o ukrepih Skupnosti in držav članic glede prsnih vsadkov [3],

- ob upoštevanju svoje resolucije z dne 4. oktobra 2001 o patentiranju genov BRCA1 in BRCA2 ("gena za rak dojk") [4],

- ob upoštevanju priporočila Sveta o zgodnjem odkrivanju raka z dne 2. decembra 2003 [5],

- ob upoštevanju četrte izdaje "Evropskih smernic za zagotavljanje kakovosti pri zdravstvenem varstvu in diagnozi raka dojk" Komisije iz aprila 2006 [6] ("smernice EU"),

- ob upoštevanju srečanja "Forum IARC za nadzor raka", ki so se ga udeležili direktorji nacionalnih inštitutov za raziskave raka, in je potekal od 17. do 19. julija 2006 pri Mednarodnem centru za raziskave raka (Mednarodna agencija za raziskave raka — IARC) v Lyonu,

- ob upoštevanju delavnice "Potreba po evropskih direktivah za nego pri raku dojk", ki je potekala dne 17. oktobra 2006 v Evropskem parlamentu,

- ob upoštevanju člena 108(5) svojega Poslovnika,

A. ker je rak dojk najpogostejša oblika raka pri ženskah in za njim v Evropski uniji vsako leto zboli 275000 žensk [7],

B. ker vedno več mladih žensk zboli za rakom dojk: 35 % žensk z rakom dojk je mlajših od 55 let, 12 % primerov raka dojk pa zadeva celo ženske, mlajše od 45 let [8],

C. ker je rak dojk najpogostejši vzrok smrti pri ženskah med 35 in 59 leti [9], v Evropski uniji pa vsako leto zaradi raka dojk umre 88000 žensk [10],

D. ker je rak dojk drugo najpogostejše rakavo obolenje, ker za rakom dojk zbolijo tudi moški in ker v Evropski uniji vsako leto zaradi njega umre okoli 1000 moških [11],

E. ker mlade ženske, ki so zbolele za rakom dojk, še posebej trpijo zaradi težav, kot sta ponovna vključitev na trg dela in pomanjkljiva finančna varnost, in ker jih poleg tega težijo še specifične težave pri načrtovanju življenja, kot sta neplodnost zaradi hormonske terapije ali diagnoza sredi nosečnosti,

F. ker umrljivost zaradi raka dojk v državah članicah EU-25 po podatkih WHO niha za več kot 50 %, število mastektomij pa se med državami članicami celo pri raku dojk v zgodnji fazi razlikuje do 60 % [12],

G. ker je treba vzroke za rak dojk bolj izčrpno raziskati, zlasti vlogo škodljivih kemikalij in onesnaževal, prehrane, življenjskega sloga in genetskih dejavnikov, pa tudi njihove medsebojne vplive,

H. ker lahko po podatkih WHO preventivna mamografija pri ženskah med 50 in 69 leti zmanjša umrljivost zaradi raka dojk do 35 %, prve študije pa kažejo, da lahko preventivna mamografija tudi pri ženskah med 40 in 49 leti pripomore k znižanju umrljivosti [13],

I. ker so bile smernice EU za preventivno mamografijo prvič predlagane leta 1992, vendar se je preventivna mamografija doslej sistematično izvajala samo v 11 državah članicah Evropske unije (Belgija, Češka republika, Estonija, Finska, Francija, Luksemburg, Madžarska, Nizozemska, Španija, Švedska in Združeno kraljestvo),

J. ker tudi v zgoraj navedenih državah članicah sistematični pregledi pogosto niso naravnani na prebivalstvo, kar bi bilo v skladu s smernicami EU, in ne izpolnjujejo številnih drugih meril kakovosti in ker smernice EU v novih državah članicah še niso znane,

K. ker je sistematična nega z interdisciplinarnimi oddelki za dojke v skladu z visokimi standardi, ki jih priporočajo smernice EU, zagotovljena samo v eni državi članici (Združeno kraljestvo), pa še tam ne v celoti,

L. ker kakovostno zdravstveno varstvo v zvezi z rakom dojk srednje - in dolgoročno vodi k zmanjšanju stroškov v zdravstvenem sistemu, saj se lahko preprečijo nepotrebne preiskave in zdravljenje, omogoči pa se zgodnejše odkrivanje karcinomov na dojki in s tem cenejše operacije in post-operativna nega,

M. ker se v četrti izdaji smernic EU (2006) za vsak oddelek za dojke priporoča zaposlitev dveh medicinskih sester za nego dojk [14], vendar za ta poklic ne obstaja še nobena splošno priznana opredelitev izobraževanja,

N. ker je v smernicah EU zahtevana specializacija celotnega zdravstvenega osebja odločilnega pomena za kakovost zgodnjega odkrivanja in zdravljenja in ker lahko ustrezno nadaljnje usposabljanje v državah članicah podpre Evropski socialni sklad, v državah pristopnicah pa predpristopni skladi,

O. ker se lahko Evropski sklad za regionalni razvoj (ESRR) v novih državah članicah uporabi za izgradnjo zdravstvene infrastrukture in s tem tudi za uvedbo preventivne mamografije in specializiranih oddelkov za dojke, kar je s pomočjo predpristopnih skladov mogoče tudi v državah pristopnicah,

P. ker Lizbonska strategija stremi k 60 % zaposlenosti žensk v letu 2010, in ker najnovejše študije kažejo, da petina nekdaj obolelih za rakom ne začne spet delati, čeprav veljajo za dela sposobne [15], ženske, ki začnejo spet delati, pa se vseeno pogosto soočajo z zmanjšanjem dohodkov [16],

1. poziva Komisijo, da kmalu predloži poročilo o napredku pri ukrepih držav članic za znižanje umrljivosti zaradi raka dojk, ki ga je za leto 2006 Parlament zahteval v svoji zgoraj navedeni resoluciji z dne 5. junija 2003;

2. poziva Komisijo, da v letu 2007 predloži poročilo o izvajanju programa za zgodnje odkrivanje raka, v skladu z zgoraj navedenim priporočilom Sveta z dne 2. decembra 2003;

3. ponovno poziva države članice, da uvedejo sistematično preventivno mamografijo, pri čemer se vsem ženskam med 50 in 69 leti na dve leti ponudi preventivna mamografija v skladu s smernicami EU, da bi dosegli znatno zmanjšanje umrljivosti zaradi raka dojk;

4. od držav članic pričakuje boljšo politiko obveščanja o pomenu preventivne mamografije, da bi med ženskami povečali sprejemanje in s tem njihovo večjo udeležbo;

5. poziva Komisijo, da podpre študije, ki se ukvarjajo z raziskovanjem pogojev, v katerih bi bila lahko preventivna mamografija uporabna tudi za ženske, starejše od 69 let;

6. poziva države članice, da do leta 2016 zagotovijo sistematično varstvo z interdisciplinarnimi oddelki za dojke v skladu s smernicami EU, saj zdravljenje v interdisciplinarnih centrih za dojke dokazano zviša možnosti za preživetje in kakovost življenja; Komisijo poziva, da o tem vsaki dve leti predloži poročilo o napredku;

7. poziva Komisijo, da predloži aktualne in zanesljive podatke o stanju žensk, obolelih za rakom dojk, v zvezi s tem pa opozori na potrebo po nacionalnih registrih raka v vseh državah članicah;

8. poziva k zagotovitvi prihodnjega financiranja evropske mreže za rak, da se lahko dokončno oblikujejo smernice EU za izobraževanje medicinskih sester za nego dojk in za protokol potrjevanja oddelkov za dojke v skladu z načeli in postopki preverjanja skladnosti, ki jih je Komisija že sprejela;

9. poziva k večjemu spodbujanju raziskav o preprečevanju raka dojk, vključno z učinki škodljivih kemikalij in onesnaževal, prehrane, življenjskega sloga in genetskih dejavnikov, pa tudi njihove medsebojne vplive, ter poziva k nadaljnjemu raziskovanju povezanosti med rakom dojk in med morebitnimi dejavniki tveganja, kot so tobak, alkohol in hormoni;

10. poziva Komisijo, da v Sedmem okvirnem raziskovalnem programu zagotovi finančno podporo nadaljnjemu razvoju krvnih testov (testov bioloških kazalnikov);

11. pričakuje, da bo Komisija v Sedmem okvirnem raziskovalnem programu spodbujala razvoj terapij z minimalnimi stranskimi učinki, kakor tudi celovitih raziskav o vzrokih za rak dojk ter prispevala k spodbujanju neodvisnih znanstvenih raziskav na področju raka dojk;

12. poziva Komisijo, da v Sedmem okvirnem raziskovalnem programu še naprej raziskuje tehnično-fizikalne vidike in alternative konvencionalnih oblik mamografije, kot npr. digitalno mamografijo;

13. poziva Komisijo k pripravi listine o varstvu pravic obolelih za rakom in kronično obolelih na delovnem mestu, s katero bi podjetja spodbudili, da obolelim omogočijo opravljanje dela med zdravljenjem in da jih po zdravljenju spet vključijo na trg dela;

14. poziva države članice, da pripravijo informacijska in svetovalna mesta za dedni rak dojk, Komisijo pa poziva, da o tem vsaki dve leti predloži poročilo o napredku;

15. poziva države članice, da posebno pozornost posvetijo težavam mladih žensk z rakom dojk, tako da jim dajo na voljo specifične informacije;

16. poziva Komisijo, da nove države članice in države pristopnice opozori, da se lahko ESRR in predpristopni skladi uporabijo za izgradnjo infrastrukture na zdravstvenem področju;

17. poziva države članice k uporabi možnosti nadaljnjega usposabljanja zdravstvenega osebja preko Evropskega socialnega sklada v skladu s smernicami EU;

18. poziva Komisijo, da prevzame vodilno vlogo pri svetovnem sodelovanju v boju proti raku dojk skupaj z drugimi mednarodnimi partnerji (WHO, IARC, IAEO, itd.) in da širi smernice EU tudi preko evropskih meja;

19. poziva Komisijo, da omogoči dostop do smernic EU ne samo v pisni obliki, temveč tudi na vpogled in prenos s spleta;

20. naroči svojemu predsedniku, naj to resolucijo posreduje Svetu in Komisiji ter vladam in parlamentom držav članic.

[1] UL C 364, 18.12.2000, str.1.

[2] UL C 68 E. 18.3.2004, str. 611.

[3] UL C 43 E, 19.2.2004, str. 363.

[4] UL C 87 E, 11.4.2002, str. 265.

[5] UL L 327, 16.12.2003, str. 34.

[6] ISBN 92-79-01258-4.

[7] P. Boyle et al. (2005): Cancer and Incidence in Europe, 2004. Annals of Oncology 16: 481-488.

[8] J. Ferlay et al. (2004): Cancer Incidence, Mortality and Prevalence Worldwide, IARC CancerBase št. 5. različica 2.0, IARCPress, Lyon, (GLOBOCAN 2002).

[9] EUROSTAT: Vzroki smrti po regijah (na 100000 prebivalcev, povprečje 3 let, ženske).

[10] P. Boyle et al. (2005): Cancer and Incidence in Europe, 2004. Annals of Oncology 16: 481-488.

[11] EUROSTAT: Vzroki smrti - absolutne številke (letni podatki, moški).

[12] J. Jassem et al. (marec 2004): "Surgical Approaches to Early Breast Cancer", International Collaborative Cancer Group (ICCG), Imperial College, London.

[13] IARC Handbook of Cancer Prevention Vol. 7, Breast Cancer Screening (2002).

[14] ISBN 92-79-01258-4, str. 349.

[15] Laetita Malavolti et al. (maj 2006): "Situation professionnelle et difficultés économiques des patients atteints d'un cancer deux ans après le diagnostic" Direction de la recherche des études de l'évaluation et des statistiques, Etudes et Résultats, št. 487.

[16] Umberto V. (1999): Caring about women and cancer, European journal of Cancer.

--------------------------------------------------